
Ομολογία αποτυχίας και στο στόχο για ανάπτυξη

	Ο αναπληρωτής Τομεάρχης Οικονομίας και Ανάπτυξης της Νέας Δημοκρατίας, βουλευτής Κορινθίας, κ. Χρίστος Δήμας, έκανε την ακόλουθη δήλωση:
 
            «Με φόντο το νέο Μνημόνιο του κ. Τσίπρα είναι εντυπωσιακή η δημόσια ομολογία αποτυχίας της Κυβέρνησης στο στόχο για ανάπτυξη εντός του 2017. Η καθυστέρηση στο κλείσιμο της β' αξιολόγησης, κόστισε περίπου 1,58 δις ευρώ στην ελληνική οικονομία μέσα σε μόλις έξι μήνες, συνεχίζοντας την καταστροφική πορεία της Κυβέρνησης ΣΥΡΙΖΑ - ΑΝΕΛ που ξεκίνησε τον Ιανουάριο του 2015.
 
Πιο συγκεκριμένα: 
 
- Στον Προϋπολογισμό του 2017 (σελ. 27), τον οποίο ψήφισε η Κυβέρνηση στις 16 Νοεμβρίου 2016, η πρόβλεψη έκανε λόγο για ανάπτυξη 2,7%
 
- Ήδη η Ευρωπαϊκή Επιτροπή, στις 11 Μαΐου, αναθεώρησε την φετινή πρόβλεψη για ανάπτυξη στο 2,1%
 
- Στα στοιχεία που περιλαμβάνονται στο νέο Μνημόνιο, όπως αυτό κατατέθηκε στη Βουλή (Αιτιολογική Έκθεση, σελ. 154) η πρόβλεψη μειώνεται ακόμα περισσότερο στο 1,8%.
 
Είναι προφανές ότι κάθε ημέρα παραμονής της Κυβέρνησης ΣΥΡΙΖΑ - ΑΝΕΛ κοστίζει στους Έλληνες και τους προσθέτει δυσβάσταχτα βάρη. 
 
Ανικανότητα, ψέματα, και ολιγωρίες δίχως τέλος, από μία Κυβέρνηση που αυτοδιαψεύδεται με την ταχύτητα του φωτός.  Η μόνη λύση για τη χώρα, είναι η πολιτική αλλαγή».

